CELEX: 52014PC0720
Language: sk
Date: 2015-02-24
Title: Návrh ROZHODNUTIE RADY, ktorým sa zrušuje rozhodnutie Rady 77/706/EHS o stanovení cieľa Spoločenstva na zníženie spotreby primárnych zdrojov energie v prípade ťažkostí so zásobovaním ropou a ropnými výrobkami a rozhodnutie Komisie 79/639/EHS, ktorým sa stanovujú podrobné pravidlá vykonávania rozhodnutia Rady 77/706/EHS

EURÓPSKA KOMISIA
            V Bruseli24. 2. 2015
            COM(2014) 720 final
            2014/0342(NLE)
            Návrh
            ROZHODNUTIE RADY,
            ktorým sa zrušuje rozhodnutie Rady 77/706/EHS o stanovení cieľa Spoločenstva na zníženie spotreby primárnych zdrojov energie v prípade ťažkostí so zásobovaním ropou a ropnými výrobkami a rozhodnutie Komisie 79/639/EHS, ktorým sa stanovujú podrobné pravidlá vykonávania rozhodnutia Rady 77/706/EHS
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Podľa rozhodnutia Rady 77/706/EHS v prípade narušenia dodávok môže Komisia stanoviť cieľ na zníženie spotreby ropných výrobkov až do 10 %; členské štáty musia prijať všetky vhodné opatrenia na zníženie svojej spotreby zodpovedajúcim spôsobom. Týmto rozhodnutím a rozhodnutím Komisie 79/639/EHS sa zaviedli komplexné pravidlá na zníženie spotreby ropy v prípade narušenia dodávok. V praxi neboli nikdy použité. Komisia konkrétne nikdy nestanovila cieľ Spoločenstva na zníženie spotreby ropných výrobkov.
            
            
               Tieto právne predpisy boli v podstate v súlade s Medzinárodným energetickým programom z roku 1974, zakladajúcou zmluvou Medzinárodnej agentúry pre energiu, kde sa vyžaduje, aby členské štáty MAE vykonávali opatrenia na obmedzenie dopytu dostačujúce na zníženie spotreby o 7 alebo 10 % zakaždým, keď skupinu postihne zníženie dodávok ropy najmenej o 7 alebo 12 %.
            
            
               Vo všeobecnosti narušenia dodávok ropy možno riešiť prostredníctvom zvýšenia dodávok (uvoľnením zásob alebo zvýšením domácej výroby) alebo zníženia dopytu (opatreniami na obmedzenie dopytu alebo prechodom na iné palivo). V priebehu rokov sa význam núdzových zásob zvýšil a uvoľnenie týchto zásob je teraz vo všeobecnosti – aj Medzinárodnou agentúrou pre energiu – považované za hlavný nástroj reakcie na núdzové situácie. V prípade narušenia dodávok ropy môže uvoľnenie jej núdzových zásob nahradiť chýbajúce množstvá rýchlo a bez narušenia hospodárskej činnosti EÚ a života jej občanov. Okrem toho núdzové zásoby ropy sú často financované z odvodov, ktoré platia spotrebitelia, a tí potom oprávnene očakávajú, že v prípade narušenia dodávok ropy sa skôr uvoľnia tieto zásoby, než by sa obmedzovala spotreba.
            
            
               Súvisiaca smernica o zásobách ropy
                  1
                bola revidovaná v roku 2009 a uplatňuje sa od roku 2013. Poskytuje posilnený rámec pre zriadenie a dostupnosť núdzových zásob ropy a uvádzajú sa v nej postupy, podľa ktorých môžu byť tieto zásoby použité. Od členských štátov sa takisto vyžaduje, aby mali zavedené postupy s cieľom „uložiť všeobecné alebo konkrétne obmedzenia spotreby v súlade s odhadovaným nedostatkom, okrem iného aj prostredníctvom prednostného pridelenia ropných výrobkov istým kategóriám spotrebiteľov“ (článok 20 ods. 1). Je to dôležitý nástroj, ktorý prispieva k všeobecnému cieľu energetickej politiky, čiže bezpečnosti dodávok. Teraz, keď revidovaná smernica o zásobách ropy bola prijatá a nadobudla účinnosť, zdá sa vhodné odstrániť prekrývajúce sa ustanovenia v rozhodnutí Rady 77/706/EHS, ktoré by sa zbytočne zachovávali.
            
            
               Komisia na základe toho navrhuje, aby Rada zrušila rozhodnutie Rady 77/706/EHS a zároveň aj rozhodnutie Komisie 79/639/EHS. 
            
            
               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Koordinačná skupina pre ropu a ropné výrobky na schôdzi 23. januára 2014 konzultovala, či je vhodné zrušiť rozhodnutie Rady. Členské štáty podporili podnet na zrušenie rozhodnutia Rady a vykonávacieho rozhodnutia Komisie, ktoré boli prijaté v čase, keď núdzové zásoby zohrávali menej významnú úlohu ako dnes. 
            
            
               V rámci posúdenia vplyvu
                  2
                revidovanej smernice o zásobách ropy (smernica Rady 2009/119/ES) sa preskúmali alternatívne nástroje reakcie na núdzové situácie (obmedzenie dopytu, prechod na iné palivo a nárast výroby) a poukázalo sa na ich obmedzenia. Predovšetkým opatrenia na obmedzenie dopytu si vyžadujú, aby ich verejnosť prijala, čo môže byť niekedy ťažké dosiahnuť, a môžu tiež brzdiť podnikateľské a priemyselné aktivity a mobilitu občanov.
            
            
               3.PRÁVNE PRVKY NÁVRHU
            
            
               Návrh vychádza z článku 122 ods. 1 Zmluvy o fungovaní Európskej únie (ZFEÚ) (bývalý článok 100 ods. 1 Zmluvy o ES a predtým bývalý článok 103 ods. 4 Zmluvy o EHS, z ktorého vychádzalo rozhodnutie Rady 77/706/EHS).
            
            
               V dôsledku zrušenia uvedeného rozhodnutia rozhodnutie Komisie 79/639/EHS, ktorým sa stanovujú podrobné pravidlá vykonávania rozhodnutia Rady 77/706/EHS, stratí právny základ a praktické uplatnenie. S cieľom zabezpečiť právnu istotu by sa malo zrušiť aj rozhodnutie Komisie 79/639/EHS. To môže urobiť Rada na návrh Komisie. 
            
            
               2014/0342 (NLE)
            
            
               Návrh
            
            
               ROZHODNUTIE RADY,
            
            
               ktorým sa zrušuje rozhodnutie Rady 77/706/EHS o stanovení cieľa Spoločenstva na zníženie spotreby primárnych zdrojov energie v prípade ťažkostí so zásobovaním ropou a ropnými výrobkami a rozhodnutie Komisie 79/639/EHS, ktorým sa stanovujú podrobné pravidlá vykonávania rozhodnutia Rady 77/706/EHS
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 122 ods. 1,
            
         
         
            
               so zreteľom na návrh Európskej komisie,
            
            
               keďže:
            
            
               (1)Dňa 7. novembra 1977 Rada rozhodla svojím rozhodnutím 77/706/EHS
                  3
                o stanovení cieľa Spoločenstva na zníženie spotreby primárnych zdrojov energie v prípade ťažkostí so zásobovaním ropou a ropnými výrobkami.
            
            
               (2)Dňa 15. júna 1979 Komisia vo svojom rozhodnutí 79/639/EHS
                  4
                stanovila podrobné pravidlá vykonávania rozhodnutia Rady 77/706/EHS.
            
            
               (3)Rozhodnutiami 77/706/EHS a 79/639/EHS sa stanovujú zložité postupy, čo má za následok významnú administratívnu záťaž pre členské štáty a Komisiu, vrátane rôznych povinností podávať správy. Tieto postupy nenašli žiadne praktické uplatnenie.
            
            
               (4)V prípade narušenia dodávok môžu núdzové zásoby rýchlo a efektívne nahradiť chýbajúce množstvá, bez narušenia hospodárskej činnosti a obmedzovania mobility. Preto sa núdzové zásoby teraz považujú za hlavný nástroj reakcie na riešenie narušenia dodávok ropy.
            
            
               (5)Okrem toho sa v smernici Rady 2009/119/ES stanovuje posilnený rámec núdzových zásob, pričom sa zabezpečuje ich dostupnosť a fyzická prístupnosť a stanovujú sa postupy pre ich použitie.
            
            
               (6)V smernici 2009/119/ES
                  5
                sa tiež od členských štátov vyžaduje, aby mali zavedené postupy s cieľom uložiť všeobecné alebo konkrétne obmedzenia spotreby v súlade s odhadovaným nedostatkom, okrem iného aj prostredníctvom prednostného pridelenia ropných výrobkov istým kategóriám spotrebiteľov.
            
            
               (7)Program regulačnej vhodnosti a efektívnosti, ktorý prijala Komisia, systematicky skúma právne predpisy Únie s cieľom určiť možnosti zjednodušenia a zníženia regulačnej záťaže.
            
            
               (8)V dôsledku zrušenia rozhodnutia 77/706/EHS sa rozhodnutie Komisie 79/639/EHS, ktorým sa stanovujú podrobné pravidlá vykonávania rozhodnutia 77/706/EHS, stane bezpredmetným a malo by sa takisto zrušiť,
            
            
               PRIJALA TOTO ROZHODNUTIE: 
            
            
               Článok 1
            
            
               Rozhodnutia 77/706/EHS a 79/639/EHS sa zrušujú.
            
            
               Článok 2
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Článok 3
            
            
               Toto rozhodnutie je určené členským štátom.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Smernica Rady 2009/119/ES zo 14. septembra 2009, ktorou sa členským štátom ukladá povinnosť udržiavať minimálne zásoby ropy a/alebo ropných výrobkov, Ú. v. EÚ L 265, 9.10.2009, s. 9 – 23.
               
               
                  
                     (2)
                  SEK(2008) 2858.
               
               
                  
                     (3)
                  Rozhodnutie Rady 77/706/EHS zo 7. novembra 1977 o stanovení cieľa Spoločenstva na zníženie spotreby primárnych zdrojov energie v prípade ťažkostí so zásobovaním ropou a ropnými výrobkami (Ú. v. ES L 292, 16.11.1977, s. 9).
               
               
                  
                     (4)
                  Rozhodnutie Komisie 79/639/EHS z 15. júna 1979, ktorým sa stanovujú podrobné pravidlá vykonávania rozhodnutia Komisie 77/706/EHS (Ú. v. ES L 183, 19.7.1979, s. 1).
               
               
                  
                     (5)
                  Smernica Rady 2009/119/ES zo 14. septembra 2009, ktorou sa členským štátom ukladá povinnosť udržiavať minimálne zásoby ropy a/alebo ropných výrobkov (Ú. v. EÚ L 265, 9.10.2009, s. 9).